Louis Malle

**Louis Malle** (30. lokakuuta 1932 Thumeries, Ranska – 23. marraskuuta 1995 Beverly Hills, Kalifornia, Yhdysvallat) oli ranskalainen elokuvaohjaaja, joka teki elokuvia niin ranskaksi kuin englanniksikin.

## Elämä ja ura
Louis Malle syntyi 30. lokakuuta 1932 varakkaaseen perheeseen Thumeries’ssä. Hän aloitti opinnot pariisilaisessa elokuvakoulussa vuonna 1950. Valmistuttuaan koulusta hän työskenteli ohjaaja Robert Bressonin avustajana ja osallistui dokumentin *Le Monde du silence* (1956) ohjaamiseen meritutkija Jacques-Yves Cousteaun kanssa.

Mallen ensimmäinen pitkä elokuva oli psykologinen trilleri *[[Hissillä mestauslavalle]]* (1958). Sitä seurannut *[[Yö kuuluu rakkaudelle]]* (1958) oli kaupallinen menestys, joka teki Mallesta arvostetun ohjaajan. Elokuvassa on Mallelle tyypillistä aistillisten teemojen rohkeaa ja estotonta käsittelyä. Mallen kolmas elokuva, *[[Virvatuli (elokuva)|Virvatuli]]* (1963) käsitteli sosiaalista vieraantumista ja eristyneisyyttä, ja sitä kutsuttiin Mallen kypsimmäksi ja hienostuneimmaksi työksi. *[[Pariisin varas]]* (1967) kertoo varkaaksi ryhtyneestä porvarismiehestä. Mallen muita 1960-luvun elokuvia olivat muun muassa kreisikomedia *[[Zazie – Pariisin päiviä]]* (1960) ja musiikkisatiiri *[[Viva Maria!]]* (1965).

Malle asui Intiassa puoli vuotta ja julkaisi sen jälkeen pitkän dokumenttielokuvan *Calcutta* (1969) sekä seitsenosaisen televisiosarjan Intiasta. Mallen 1970-luvun alun elokuvia olivat yksinkertaiset *[[Rakas sydän]]* (1971), joka on komedia nuoresta miehestä, ja *[[Lacombe, Lucien]]* (1974), tarina Gestapon vakoojaksi ryhtyneestä nuorukaisesta.

Malle muutti Yhdysvaltoihin vuonna 1975. Siellä hän ohjasi elokuvan *[[Pretty Baby]]* (1978), joka kertoo 12-vuotiaasta bordellin asukkaasta New Orleansissa. Mallen myöhemmistä filmeistä arvostettuja ovat *[[Atlantic City (vuoden 1980 elokuva)|Atlantic City]]* (1980), komediadraama pikkurikollisesta; *[[Ilta Andrén kanssa]]* (1981), erikoinen elokuva ruokapöytäkeskustelusta; sekä *[[Näkemiin lapset]]* (1987), omaelämäkerrallinen muistelu roomalaiskatolisesta poikakoulusta miehitetyssä Ranskassa. Mallen viimeiseksi elokuvaksi jäi *[[42. kadun Vanja]]* (1994), jossa teatteriseurue esittää *[[Vanja-eno]]*-näytelmää.

Malle oli kaksi kertaa naimisissa, joista avioliitto Candice Bergenin kanssa kesti aina Mallen kuolemaan asti. Hänellä oli suhde näyttelijä Susan Sarandonin kanssa, jonka läpimurtoelokuva oli Mallen *Atlantic City*. Mallella on kolme lasta. Hän kuoli lymfoomaan 63-vuotiaana.

## Filmografiaa
* *[[Hissillä mestauslavalle]]* (1958)
* *[[Yö kuuluu rakkaudelle]]* (1958)
* *[[Zazie – Pariisin päiviä]]* (1960)
* *[[Enkeli vai paholainen]]* (1962)
* *[[Virvatuli (elokuva)|Virvatuli]]* (1963)
* *[[Viva Maria!]]* (1965)
* *[[Pariisin varas]]* (1967)
* *[[Rakas sydän]]* (1971)
* *[[Lacombe, Lucien]]* (1974)
* *[[Musta kuu]]* (1975)
* *[[Pretty Baby]]* (1978)
* *[[Atlantic City (vuoden 1980 elokuva)|Atlantic City]]* (1981)
* *[[Ilta Andrén kanssa]]* (1981)
* *[[Crackers – nakertajat]]* (1984)
* *[[Alamo Bay]]* (1985)
* *[[Näkemiin lapset]]* (1987)
* *[[Milou toukokuussa]]* (1989)
* *[[Damage (vuoden 1992 elokuva)|Damage]]* (1992)
* *[[42. kadun Vanja]]* (1994)

## Lähteet

## Kirjallisuutta
* ”Classical Reprint: Louis Malle Phip Frenchin haastateltavana”, *Filmihullu* 3/1999.

## Aiheesta muualla
* 
* 
* Louis Malle NNDB:ssä